My kreatiewe Joernaal-BybelMy kreatiewe Joernaal-Bybel wat die volledige teks van die Nuwe Lewende Vertaling in ’n enkelkolom-uitleg met toestemming gebruik, word deur CUM Boeke uitgegee. Die NLV gebruik die teologiese en vertalingsbenadering van die Holy Bible, New Living Translation, kopiereg © 1996, 2004 en 2015 deur Tyndale House Foundation. Die Joernaal-Bybel is voorheen in 2016 uitgegee en was so gewild dat hierdie splinternuwe tweede uitgawe nou trots op boekwinkels se rakke pryk. Sommige van ons hou daarvan om in te kleur, te krabbel of notas te neem terwyl ons ons in die Woord verdiep. Hierdie visueel aantreklike en unieke Joernaal-Bybel bevat inspirerende woordkuns-teksverse om in te kleur. Dit bied ook meer as genoeg skryfplek in die breë kantlyne. Jy kan dus na hartelus kreatief hiermee omgaan en skeppend wees. So skep jy natuurlik iets kosbaars omdat jy jou persoonlike stempel daarop afdruk. Dit kan dus ’n besonderse nalatenskap word wat jou geliefdes sal koester. Kunssinnige siele sowel as dié wat daarvan hou om intensief Bybelstudie te doen met ’n pen in die hand, sal hierdie publikasie beslis van waarde vind. Ek hou byvoorbeeld daarvan om sleutelverse of -woorde te onderstreep of te omkring en skryf ook graag my gedagtes en gewaarwordinge oor ’n spesifieke vers neer. Dan skryf ek ook graag datums neer en ’n spesifieke woord of boodskap wat ek gekry het. Dié Bybel is so mooi dat mens bykans nie kan wag om jouself daarin te verloor nie. Ek vind die feit dat ek dit op soveel maniere my eie kan maak baie inspirerend en bemoedigend. Dit is verrykend om op ’n kreatiewe wyse stil te word en tyd saam met die Skepper deur te bring. Wanneer ek interaktief besig is met die Woord, bring dit ’n stilte en vrede in my gemoed. Ek vind dat ek dan meer geneig is om nadenkend en dieper te lees. Ek is dan ook meer geneig om langer tyd aan Bybelstudie te wy. Só lyk die Joernaal-Bybel binne (Foto verskaf) My kreatiewe Joernaal-Bybel beslaan amper 400 spesiaal ontwerpte woordkuns-teksverse. Die indeks van Woordkuns-teksverse is veral handig wanneer jy gou ’n vers wil naslaan. Dit het ’n lesersvriendelike 8,5 punt lettergrootte. Daar is ook ’n bladsy waarop jy ’n persoonlike boodskap kan invul indien jy dit as geskenk vir iemand wil gee. Die uitgawe wat ek het, kom in ’n lieflike kunsleer omslag in turkoois met pienk blomme. Daar is egter verskeie omslagkleure en -tipes om van te kies. Sedert die NLV se bekendstelling in 2006 is dit gewild as betroubare Bybelvertaling, en die hersiene uitgawe (2011) omarm ook Skrifgetrouheid en verstaanbaarheid. Die uitgewer, redakteurs, medewerkers en reviseurs se gebed is dat die lesersvriendelike uitgawe deur die werking van die Heilige Gees sal meehelp om nuwe lewe by lesers te laat ontwaak tot eer van God. Will Vosloo, professor-emeritus in Ou Testament, Universiteit van Pretoria, was die redakteur van die Ou Testament en Andrie du Toit, professor-emeritus in Nuwe Testament, Universiteit van Pretoria, was die redakteur van die Nuwe Testament. Verskeie kundige medewerkers en reviseurs het deel van die span gevorm. Skaf gerus jou kopie van My kreatiewe Joernaal-Bybel hier aan.